**Ceļvedis normatīvajā regulējumā**

**Pašvaldības mantas atsavināšana izsolē**

**Normatīvie akti, kas regulē pašvaldības mantas atsavināšanas kārtību izsolē**

1. **Publiskas personas mantas atsavināšanas likums** (turpmāk – Likums).

Likums attiecināms arī uz mantu, kas nodota pašvaldības iestādes vai kapitālsabiedrības valdījumā vai turējumā. Likumā atrunāti izņēmuma gadījumi, kuros šis regulējums nav piemērojams, piemēram, mantisku vērtību atsavināšana, atsevišķi norādītas meža produkcijas atsavināšana, mantas, kas izmantojama operatīvās darbības nodrošināšanai, atsavināšana, kuģu atsavināšana, kā arī attiecībā uz privatizējamiem objektiem.[[1]](#footnote-1)

Apbūvētu zemesgabalu atsavināšanai Likums piemērojams, tikai tad, ja šāds zemesgabals nav atsavināms Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā noteiktajā kārtībā[[2]](#footnote-2);

1. **Ministru kabineta 2011.gada 1.februāra noteikumi Nr.109 “Kārtība, kādā atsavināma publiskas personas manta”.**

Noteikumi nosaka atsavināšanas ierosinājuma iesniegšanas un izskatīšanas kārtību, kā arī atsavināšanas izdevumu noteikšanas kārtību.

**Pamatnosacījumi pašvaldības mantas atsavināšanai izsolē**

Pašvaldības mantas atsavināšanu vispārīgi var ierosināt tikai tad, ja tā **nav nepieciešama pašvaldības funkciju** nodrošināšanai.[[3]](#footnote-3)

Pašvaldības mantas atsavināšanu **var ierosināt**:[[4]](#footnote-4)

1. pašvaldības iestādes vadītājs, ja manta nav nepieciešama iestādes funkciju nodrošināšanai;
2. pašvaldības institūcija vai amatpersona, kuras valdījumā vai turējumā atrodas pašvaldības manta;
3. citas personas:[[5]](#footnote-5)
* dalītā īpašuma izbeigšana;
* piegulošo starpgabalu atsavināšana;
* izīrēto dzīvojamo māju un dzīvokļu atsavināšana;
* kopīpašuma ar pašvaldību izbeigšana;
* bijušajiem zemes lietotājiem iznomātās zemes atsavināšana.[[6]](#footnote-6)

**Pārdošana izsolē** ir pašvaldības mantas atsavināšanas pamatveids.

**Citus atsavināšanas veidus** var izmantot tikai Likumā noteiktajos gadījumos:[[7]](#footnote-7)

* pārdot par brīvu cenu;
* pārdot izsolē ar pretendentu atlasi;
* apmainīt;
* ieguldīt pamatkapitālā;
* nodot piegādātājam;
* izdarīt ieskaitu;
* nodot bez atlīdzības.

Par **atļauju atsavināt** pašvaldības **nekustamo īpašumu** ir jāpieņem pašvaldības domes lēmums.[[8]](#footnote-8) Izņēmuma gadījumos lēmumu var pieņemt pašvaldības domes noteikta iestāde vai amatpersona:

* dalītā īpašuma izbeigšana;
* starpgabalu atsavināšana;
* nekustamo īpašumu, kuru kadastrālā vērtība ir līdz 5000 *euro,* atsavināšana.[[9]](#footnote-9)

**Nekustamā īpašuma izsoli nerīko**, ja pēc pašvaldības paziņojuma nosūtīšanas par citas personas ierosinātas mantas atsavināšanu,[[10]](#footnote-10) no attiecīgajām personām saņemts tikai viens pieteikums. Ar minēto personu tiek slēgts pirkuma līgums par nosacīto cenu.[[11]](#footnote-11)

Ja pieteikumu iesniegušas vairākas personas, izsole rīkojama starp pieteikuma iesniedzējiem.[[12]](#footnote-12) Rīkojot izsoli, jāņem vērā, ka publiskai personai piederošu zemesgabalu, uz kura atrodas citai personai (kopīpašniekiem) piederošas ēkas (būves), var pārdot tikai zemesgrāmatā ierakstītas ēkas (būves) īpašniekam (visiem kopīpašniekiem proporcionāli viņu kopīpašuma daļām)[[13]](#footnote-13), kā arī Likumā[[14]](#footnote-14) norādītos izņēmumus, kas attiecināmi uz palīdzības sniegšanai dzīvokļa jautājumu risināšanā izīrētajiem nekustamajiem īpašumiem.

,

Ja izsludinātajā termiņā izsoles pieteikums nav saņemts vai iesniegts atteikums, izsole tiek rīkota šajā likumā noteiktajā vispārējā kārtībā, izņemot jau minētajā kopīpašuma gadījumā, kā arī, ja tiek atsavināts zemes starpgabals.[[15]](#footnote-15)

**Lēmumā par nekustamā īpašuma atsavināšanu** citastarp jānorāda:

* piemērojamais atsavināšanas veids;
* turpmākās izmantošanas nosacījumi un atsavināšanas tiesību aprobežojumi – ja nepieciešams.[[16]](#footnote-16)

Lēmumu pieņem **6 mēnešu** laikā no atsavināšanas ierosinājuma saņemšanas.[[17]](#footnote-17)

Izņēmuma gadījumi:[[18]](#footnote-18)

1. 2 mēnešu laikā no atsavināšanas ierosinājuma saņemšanas – lai izbeigtu dalīto īpašumu.[[19]](#footnote-19) Ja apbūvēts zemesgabals nav reģistrēts zemesgrāmatā – 2 mēnešu laikā pēc tā reģistrācijas;
2. 2 mēnešu laikā no atsavināšanas ierosinājuma saņemšanas, ja ierosināta starpgabala vai tāda nekustamā īpašuma atsavināšana, kura kadastrālā vērtība ir līdz 5000 *euro*. Ja starpgabals nav reģistrēts zemesgrāmatā – 2 mēnešu laikā pēc tā reģistrācijas;

**Atļauju atsavināt** pašvaldības **kustamo mantu** dod pašvaldības dome vai tās noteikta institūcija. Lēmumā norāda atsavināšanas veidu.[[20]](#footnote-20)

Ja lēmumā norādītais atsavināšanas veids nav bijis sekmīgs, institūcija, kura devusi atļauju atsavināšanai, var noteikt citu atsavināšanas veidu.[[21]](#footnote-21)

**Mantas novērtēšana**[[22]](#footnote-22)

Pašvaldības **nekustamā īpašuma** novērtēšanu organizē domes noteiktajā kārtībā. Nekustamā īpašuma novērtēšanas komisijas sastāvu un mantas nosacīto cenu apstiprina institūcija (amatpersona), kas organizē nekustamā īpašuma novērtēšanu - attiecīgi vai nu dome, vai arī tās noteiktajā kārtībā norādītā institūcija vai amatpersona.

Pašvaldības **kustamās mantas** novērtēšanu organizē pašvaldība, tās institūcija, iestāde vai kapitālsabiedrība, kuras valdījumā vai turējumā šī manta atrodas. Kustamās mantas novērtēšanas komisijas sastāvu un mantas nosacīto cenu apstiprina tā amatpersona (institūcija), kura devusi atļauju šo mantu atsavināt.

Mantas novērtēšanas komisija pieaicina vienu vai vairākus sertificētus vērtētājus. **Nosacīto cenu** atbilstoši mantas vērtībai nosaka mantas novērtēšanas komisija.

**Institūcijas, kas organizē mantas atsavināšanu**

**Nekustamo īpašumu** – pašvaldības domes noteikta institūcija.[[23]](#footnote-23)

**Kustamo mantu** – pašvaldības dome vai tās noteikta institūcija vai kapitālsabiedrība, kuras valdījumā vai turējumā attiecīgā manta atrodas.[[24]](#footnote-24)

**Pašvaldības mantas izsoles noteikumi**[[25]](#footnote-25)

Izsoles noteikumus apstiprina institūcija, kas organizē pašvaldības mantas atsavināšanu.

**Nekustamā īpašuma** izsoles noteikumos norādāmā informācija – tikai Likumā un pašvaldības domes vai tās noteiktas institūcijas vai amatpersonas lēmumā par nekustamā īpašuma atsavināšanu paredzētie nosacījumi.

Izsoles noteikumos norāda institūciju (amatpersonu), kura apstiprina izsoles rezultātus un kurai var iesniegt sūdzības par izsoles rīkotāja darbībām.

**Pašvaldības mantas izsoles rīkotājs**

Pašvaldības mantas atsavināšanu rīko:[[26]](#footnote-26)

1. izsoles komisija, kuru izveido institūcija, kas organizē mantas atsavināšanu;
2. trešā persona, kurai institūcija, kas organizē mantas atsavināšanu, atbilstoši Publisko iepirkumu likuma regulējumam uzticējusi izsoles rīkošanu, par ko noslēgts rakstisks līgums.

**Informācijas publicēšana par pašvaldības mantas izsoli**

Par **nekustamā īpašuma** izsoli informāciju publicē:[[27]](#footnote-27)

1. oficiālajā izdevumā „Latvijas Vēstnesis”;
2. institūcijas, kas organizē mantas izsoli, mājas lapā;
3. pašvaldības teritorijā izdotajā vietējā laikrakstā, ja tāds ir;
4. labi saredzamā vietā pie izsolāmā nekustamā īpašuma;
5. elektronisko izsoļu vietnē, ja tiek rīkota elektroniskā izsole.

Vienlaikus ar sludinājumu informācija par izsoli nosūtāma arī pirmpirkuma tiesīgajām personām, ja to īpašuma tiesības ir reģistrētas zemesgrāmatā.[[28]](#footnote-28)

Par **kustamās mantas** izsoli informāciju publicē:[[29]](#footnote-29)

1. oficiālajā izdevumā „Latvijas Vēstnesis”, ja mantas nosacītā cena pārsniedz 3500 *euro*;
2. institūcijas, kas organizē mantas izsoli, mājas lapā;
3. pašvaldības teritorijā izdotajā laikrakstā;
4. papildus arī kārtībā, kādā tiek publicēti domes saistošie noteikumi.

Par pašvaldības mantas izsoli, ja tās vērtība pārsniedz 1400 *euro*, paziņo pašvaldības revīzijas komisijai, ja tāda ir izveidota.[[30]](#footnote-30)

Sludinājumā un paziņojumā norādāmā informācija:[[31]](#footnote-31)

1) izsolāmās mantas nosaukums, atrašanās vieta, kadastra numurs un īpašnieks;

2) izsoles organizētāja nosaukums un informācija par to, kur un kad var iepazīties ar izsoles noteikumiem;

3) izsolāmās mantas apskates vieta un laiks;

4) pieteikumu reģistrācijas un izsoles vieta un laiks, bet, ja rīko elektronisko izsoli, — izsoles sākuma un noslēguma datums un laiku;

5) izsolāmās mantas nosacītā cena, izsoles solis, nodrošinājuma apmērs un iemaksas kārtība;

6) persona, kurai ir pirmpirkuma tiesības, un šā Likuma 4.panta ceturtajā daļā minēto personu atsavināšanas ierosinājumu esamība, kā arī termiņš, kādā minētās personas var iesniegt pieteikumu;

7) izsoles veids;

8) samaksas kārtība;

9) pārdodamā nekustamā īpašuma turpmākās izmantošanas nosacījumi, ja tādi ir paredzēti;

10) ja rīko elektronisko izsoli, — elektronisko izsoļu vietne, kur pieejama informācija par izsoles kārtību un nosacījumiem, ar kādiem personas var reģistrēties dalībai izsolē un piedalīties solīšanā.

**Izsoles termiņš**[[32]](#footnote-32)

**Nekustamajam īpašumam** – ne īsāks par 4 nedēļām no pirmā sludinājuma publicēšanas.

**Kustamai mantai** – ne īsāks par 2 nedēļām no pirmā sludinājuma publicēšanas.

**Izsoļu iedalījums pēc to norises veida[[33]](#footnote-33)**

1. **Mutiska izsole** [[34]](#footnote-34)
* izsoles dalībnieki pirms izsoles sākuma paraksta izsoles noteikumus;
* izsoles dalībnieki jāinformē par personām, kas vēlas izmantot pirmpirkuma tiesības;
* pārsolīšanu var izdarīt tikai par izsoles noteikumos noteikto summu, kas nevar būt lielāka par 10% no nosacītās cenas.
1. **Rakstiska izsole** [[35]](#footnote-35)
* piedāvājumus iesniedz slēgtās aploksnēs;
* lai piedāvājumu atzītu par derīgu, tajā jānorāda izsniedzēja vārds, uzvārds vai nosaukums, adrese, norēķinu konts, iesniegšanas datums, piedāvātā summa, apliecinājums par piekrišanu izsoles noteikumiem;
* piedāvājums iesniedz līdz izsoles noteikumos norādītajai dienai un stundai – pa pastu vai nododot izsoles rīkotājam. Piedāvājumus glabā slēgtās aploksnēs līdz izsoles sākumam;
* izsolei norādītajā stundā izsoles rīkotājs pārbauda pastu un pārbauda, vai ir saņemti reģistrēto dalībnieku pieteikumi;
* tiek noteikts 15 min. termiņš reģistrēto dalībnieku piedāvājumu saņemšanai. Pēc termiņa beigām piedāvājumi netiek pieņemti;
* dalībnieku klātbūtnē tiek atvērti saņemtie piedāvājumi, izsoles rīkotājam vai visiem komisijas locekļiem, ja tāda ir izveidota, parakstot katru iesniegto piedāvājumu;
* mutiski piedāvājumi rakstiskā izsolē ir aizliegti;
* izsoles rīkotājs sastāda piedāvāto cenu sarakstu un atraida nederīgos piedāvājumus, paziņo par izsoles pabeigšanu un nosauc augstāko nosolīto cenu un personu, kas to nosolījusi;
* ja vairāki dalībnieki piedāvājuši vienādu augstāko cenu, starp šiem dalībniekiem tiek turpināta rakstiska izsole.
1. **Jaukta (mutiska un rakstiska) izsole**
* piemēro attiecīgi mutiskās un rakstiskās izsoles noteikumus;[[36]](#footnote-36)
* rakstiskos piedāvājumus iesniedz pirms mutiskās izsoles sākuma. Rakstiskos piedāvājumus atver pēc mutiskās izsoles beigām;[[37]](#footnote-37)
* nosolītājs ir persona, kas rakstiski vai mutiski piedāvājusi augstāko cenu. Vienādu cenu gadījumā priekšroka ir rakstiski piedāvātajai cenai;[[38]](#footnote-38)
* dalībnieks, kas iesniedzis rakstisku piedāvājumu, mutiskajā izsolē piedalās tikai tad, ja līdz izsoles atklāšanai ir atsaucis savu piedāvājumu, pretējā gadījumā persona zaudē nodrošinājumu un viņa piedāvājums netiek ņemts vērā.[[39]](#footnote-39)
1. **Elektroniska izsole.** [[40]](#footnote-40)

Noris elektronisko izsoļu vietnē[[41]](#footnote-41), kas izveidota saskaņā ar Civilprocesa likuma 605.1pantu, ievērojot Likumu un normatīvos aktus par kārtību, kādā veic darbības elektronisko izsoļu vietnē, un izsoles noteikumus.

**Izsoļu iedalījums pēc solīšanas veida[[42]](#footnote-42)**

1. **Izsole ar augšupejošu soli**. [[43]](#footnote-43)
* mantu nedrīkst pārdot lētāk par nosacīto cenu, izņemot Likumā noteiktos gadījumus;
* mantu vispirms piedāvā izsolē ar augšupejošu soli, solīšanu sāk no nosacītās cenas;
* solīšana notiek tikai pa izsoles noteikumos noteikto soli;
1. **Izsole ar lejupejošu soli**. [[44]](#footnote-44)
* mantu nedrīkst pārdot lētāk par slepeno cenu;[[45]](#footnote-45)
* slepeno cenu nosaka izsoles organizētājs;
* slepeno cenu slēgtā aploksnē novieto redzamā vietā uz galda.
* aploksne tiek atvērta dalībnieku klātbūtnē pēc visaugstākās cenas nosolīšanas.
* ja slepenā cena ir augstāka par piedāvāto, šis fakts tiek paziņots klātesošajiem.
* slepenā cena klātesošajiem netiek atklāta.

**Izsoles nodrošinājuma apmērs**[[46]](#footnote-46)

**Pirmajai izsolei** - 10% apmērā no izsolāmās mantas nosacītās cenas.

**Atkārtotai izsolei** - 10% apmērā no izsoles sākumcenas.

**Izsoles dalībnieki**[[47]](#footnote-47)

Izsolē **var piedalīties**, ja pieteikums iesniegts noteiktajā termiņā un ir izpildīti izsoles priekšnoteikumi.

Izsolē **nevar piedalīties** izsoles organizētāja un rīkotāja atbildīgās amatpersonas, kā arī citas personas, kuras piedalās mantas pārdošanā izsolē (organizēšanā, rīkošanā).

Aizliegta vienošanās starp izsoles dalībniekiem, kas var ietekmēt izsoles gaitu un rezultātus.

**Izsoles rīkotāja pienākumi**

**Nekustamā īpašuma izsolē –** sastāda izsoles priekšnoteikumus izpildījušo personu sarakstu.[[48]](#footnote-48) Mutiskā nekustamā īpašuma izsolē – pārliecinās par solītāju ierašanos pēc iepriekš sastādītā saraksta.[[49]](#footnote-49)

**Mutiskā kustamās mantas izsolē** – atklājot izsoli, sastāda dalībnieku sarakstu.[[50]](#footnote-50)

Dalībnieku sarakstā norādāmā informācija: dalībnieka vārds, uzvārds vai nosaukums, vai solītāja pārstāvja vārds, uzvārds. Pēdējo nosolīto cenu izsoles dalībnieks apstiprina ar parakstu dalībnieku sarakstā.[[51]](#footnote-51)

Pārdodot **nekustamo īpašumu uz nomaksu** **vai ar īpašiem nosacījumiem**, pirms līguma slēgšanas jāpārliecinās par juridiskās personas nodokļu, nodevu un valsts obligāto sociālo apdrošināšanas iemaksu parāda, kas pārsniegtu 150 *euro*, neesamību.[[52]](#footnote-52) Nodokļu nomaksa tiek pārbaudīta pirms izsoles rezultātu apstiprināšanas, ņemot vērā informāciju, kas ievietota Ministru kabineta noteiktajā informācijas sistēmā - Valsts ieņēmumu dienesta publiskajā nodokļu parādnieku datu bāzē (datu bāze “Nodokļu parādnieki”[[53]](#footnote-53)) un ievērojot Nekustamā īpašuma nodokļa administrēšanas sistēmas pēdējos aktualizētos datus.[[54]](#footnote-54)

**Nosolītās summas samaksas kārtība**

**Par nekustamo īpašumu:**

1. **2 nedēļu laikā** no izsoles dienas, ja izsoles noteikumos nav noteikts cits termiņš;
2. iegādājoties īpašumu **uz nomaksu** - 2 nedēļu laikā no izsoles dienas jāsamaksā avanss 10% apmērā, ja izsoles noteikumos nav noteikts cits termiņš.[[55]](#footnote-55) Atlikušās summas nomaksas termiņš nedrīkst pārsniegt 5 gadus. Par atlikto maksājumu pircējam jāmaksā 6% gadā no vēl nesamaksātās summas. Par noteikto maksājumu kavējumu pircējs maksā nokavējuma procentus – 0,1% no nokavētās maksājuma summas par katru kavējuma dienu. Izsoles organizētājs var pircējam piešķirt tiesības savas īpašuma tiesības nostiprināt zemesgrāmatā, bet tikai vienlaikus reģistrējot arī ķīlas tiesību par labu atsavinātājam.[[56]](#footnote-56)

**Par kustamo mantu:**

1 nedēļas laikā no izsoles dienas, ja izsoles noteikumos nav noteikts cits termiņš.[[57]](#footnote-57)

Iemaksātā nodrošinājuma summa tiek ieskaitīta pirkuma maksā/avansā.[[58]](#footnote-58)

Ja samaksas termiņš netiek ievērots, nosolītājs zaudē iemaksāto nodrošinājumu, mantas atsavināšana turpināma nākamajā izsolē.[[59]](#footnote-59)

**Izsoles atzīšana par nenotikušu**

Izsole **ar augšupejošu soli**:

1. nav pārsolīta izsoles sākumcena;
2. nav samaksāta nosolītā cena.[[60]](#footnote-60)

Izsolot **nekustamo īpašumu**, šādā gadījumā tiek informēts nākamais augstāko cenu nosolījušais izsoles dalībnieks, kurš 2 nedēļu laikā var paziņot par īpašuma pirkšanu par paša nosolīto summu.[[61]](#footnote-61)

Izsolot **kustamo mantu**, šādā gadījumāvar piemērot citu Likumā paredzēto atsavināšanas veidu.[[62]](#footnote-62)

**Pašvaldības iespējamā rīcība nenotikušas nekustamā īpašuma**

**izsoles gadījumā (nav pārsolīta sākumcena)**[[63]](#footnote-63)

Iespējamā rīcība **pirmās** nenotikušās izsoles gadījumā:

1. tiek rīkota otrā izsole ar augšupejošu soli, izsoles sākumcenu var pazemināt ne vairāk kā par 20%;
2. tiek rīkota jauna izsole, mainot samaksas kārtību;
3. var rosināt atcelt lēmumu par mantas nodošanu atsavināšanai.

Iespējamā rīcība **otrās** nenotikušās izsoles gadījumā:

1. tiek rīkota trešā izsole ar augšupejošu soli, pazeminot izsoles sākumcenu, ne vairāk kā par 60% no nosacītās cenas;
2. tiek rīkota jauna izsole, mainot samaksas kārtību;
3. tiek rīkota izsole ar lejupejošu soli;
4. var rosināt atcelt lēmumu par mantas nodošanu atsavināšanai.

Iespējamā rīcība **trešās** nenotikušās izsoles gadījumā:

1. tiek veikta atkārtota mantas novērtēšana;
2. var piemērot citu Likumā paredzēto atsavināšanas veidu;
3. var atcelt lēmumu par mantas nodošanu atsavināšanai.

**!** Atkārtotu izsoļu gadījumā **zemes** atsavināšanas cena var būt zemāka par zemes kadastrālo vērtību.[[64]](#footnote-64)

**Izsoles protokola un izsoles rezultātu apstiprināšanas kārtība**

Izsoles **protokolu** apstiprina izsoles rīkotājs 7 dienu laikā pēc izsoles.[[65]](#footnote-65)

Izsoles **rezultātus** apstiprina izsoles organizētājs ne vēlāk kā 30 dienu laikā pēc nosolītās summas vai noteiktā avansa samaksas (pārdodot īpašumu uz nomaksu).[[66]](#footnote-66)

Izsoles **rezultātus var neapstiprināt**, ja:[[67]](#footnote-67)

1. izsoles rezultātā nav sasniegta pieņemama cena (saskaņā ar Likuma 17. un 32.pantu);
2. sasniegta pieņemama cena, bet pieļauta atkāpe no Likuma vai izsoles noteikumu kārtības (procesuāli pārkāpumi);
3. sasniegta pieņemama cena, bet nosolītājs nav tiesīgs slēgt darījumu (publiskas personas zemi, tajā skaitā apbūvētu zemi, var iegūt īpašumā personas, kuras saskaņā ar likumu var būt zemes īpašuma tiesību subjekti (Likuma 44.panta pirmā daļa)) vai arī nebija tiesīgs piedalīties izsolē (saskaņā ar Likuma 18.pantu).

Ja izsoles termiņā saņemts pirmpirkuma tiesīgā pieteikums (izņemot Likuma 4.panta ceturtajā daļā norādītās personas), persona var iegūt pašvaldības mantu par izsolē nosolīto augstāko cenu. Pirmpirkuma tiesīgajai personai 10 dienu laikā no izsoles rezultātu apstiprināšanas jāpaziņo par pirmpirkuma tiesību izmantošanu, jānoslēdz līgums un jāsamaksā nosolītā augstākā cena (ja izsoles noteikumos nav paredzēta cita kārtība).[[68]](#footnote-68)

**Iespējamā rīcība izsoles rezultātu neapstiprināšanas gadījumā**[[69]](#footnote-69)

Ja izsoles rezultāti netiek apstiprināti, taču izsolē **ir pārsolīta** mantas nosacītā cena kopā ar izsoles izdevumiem, tiek rīkota jauna izsole, ievērojot iepriekšējo izsoles kārtību.

Ja izsoles rezultāti netiek apstiprināti un izsolē **nav pārsolīta** mantas nosacītā cena kopā ar izsoles izdevumiem:

1. **kustamai mantai** – var izvēlēties citu Likumā noteikto atsavināšanas veidu;
2. **nekustamam īpašumam** – ievēro Likuma nosacījumus par nākamo izsoļu rīkošanu.[[70]](#footnote-70)

**Pirkuma līguma noslēgšana**[[71]](#footnote-71)

Nosolītājam 30 dienu laikā pēc izsoles rezultātu apstiprināšanas jāparaksta pašvaldības mantas pirkuma līgums.

Pašvaldības vārdā pirkuma līgumu paraksta:

1. **kustamai mantai** – institūcijas (pašvaldības, tās iestādes vai kapitālsabiedrības), kuras valdījumā vai turējumā manta atrodas, vadītājs vai viņa pilnvarota persona;
2. **nekustamam īpašumam –** pašvaldības domes priekšsēdētājs vai viņa pilnvarota persona.

**Nekustamā īpašuma pirkuma līguma obligātās sastāvdaļas**[[72]](#footnote-72)

Ja nekustamais īpašums tiek pārdots **ar nosacījumu** to izmantot konkrētam mērķim vai ar citiem atsavināšanas nosacījumiem, pirkuma līgumā iekļauj:

1. noteiktos īpašuma atsavināšanas nosacījumus;
2. sankcijas (līgumsods, atkāpšanās no līguma u.tml.) par pielīgto nosacījumu nepildīšanu.

Ja nekustamais īpašums tiek pārdots **uz nomaksu**, pirkuma līgumā norāda:

1. nomaksas termiņu, kas nedrīkst pārsniegt 5 gadus;
2. procentu apmēru par atlikto maksājumu - 6% gadā no vēl nesamaksātās summas;
3. nokavējuma procentus - 0,1% no nokavētās maksājuma summas par katru kavējuma dienu.

Atsavinot kustamo mantu vai lietu kopumu, kurā ietilpst kustamā manta, sastāda mantas nodošanas aktu.[[73]](#footnote-73)

**Izsoles izdevumi**

Izsolē iegūtos līdzekļus pēc izsoles izdevumu segšanas ieskaita publiskās personas budžetā. Pašvaldības vai to iestāžu mantas atsavināšanas izdevumu apmēru un kārtību, kādā mantas atsavināšanā iegūtie līdzekļi ieskaitāmi attiecīgās publiskās personas budžetā, nosaka pašvaldības dome.[[74]](#footnote-74)

*Materiālu sagatavoja Vides aizsardzības un reģionālās attīstības ministrijas*

*Pašvaldību departamenta Pašvaldību darbības tiesiskā nodrošinājuma nodaļa*

*09.04.2021.*

Pielikums

**Pašvaldības mantas atsavināšana izsolē**

(vispārīgs shematisks attēlojums, neietverot Likumā paredzētos izņēmumus)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **1.** Pašvaldībā saņemts ierosinājums pašvaldības mantas atsavināšanai.Likumā noteikts ierobežots iesniedzēju loks. | **2.** Jāpieņem lēmums par atļauju atsavināt pašvaldības mantu. Termiņš: **6 mēneši vai 2 mēneši** (dalīta īpašuma izbeigšana, starpgabali, īpašumi kad. vērtībā līdz 5000 *euro*). | **3.** Jāveic mantas novērtēšana un jāapstiprina nosacītā cena. | **4.** Jāapstiprina izsoles noteikumi. | **5.** Jāpublicē informācija par izsoli. Jāinformē pirmpirkuma tiesīgās personas.Termiņš: izsole rīkojama ne mazāk kā **4 nedēļas** no pirmā sludinājuma publicēšanas.Kustamai mantai - ne mazāk kā **2 nedēļas** no pirmā sludinājuma publicēšanas.**\*** Ja mantas vērtība ir virs 1400 *euro*, jāpaziņo pašvaldības revīzijas komisijai, ja tāda ir izveidota. | **6.** Jāsastāda dalībnieku sarakstu. | **7.** Jāapstiprina izsoles protokolu.Termiņš: **7 dienu laikā.** | **8.** Jāapstiprina izsoles rezultātus.Termiņš: **30 dienu laikā** pēc nosolītās summas vai avansa samaksas. | **9.** Jānoslēdz pirkuma līgums.Termiņš: **30 dienu laikā** pēc izsoles rezultātu apstiprināšanas. |

1. Likuma 2.panta pirmā, otrā, trešā daļa [↑](#footnote-ref-1)
2. Likuma 2.1pants [↑](#footnote-ref-2)
3. Likuma 4.panta pirmā daļa, kā arī likuma “Par pašvaldībām” 77.panta ceturtā daļa [↑](#footnote-ref-3)
4. Likuma 4.panta otrā un ceturtā daļa [↑](#footnote-ref-4)
5. Likuma 4.panta ceturtā daļa [↑](#footnote-ref-5)
6. Citu personu atsavināšanas ierosinājuma iesniegšanas un izskatīšanas kārtību regulē Ministru kabineta 2011.gada 1.februāra noteikumi Nr.109 “Kārtība, kādā atsavināma publiskas personas manta” [↑](#footnote-ref-6)
7. Likuma 3.panta otrā daļa [↑](#footnote-ref-7)
8. Likuma 5.panta pirmā daļa [↑](#footnote-ref-8)
9. Likuma 5.panta ceturtā un 4.1daļa [↑](#footnote-ref-9)
10. Likuma 4.panta ceturtā daļa [↑](#footnote-ref-10)
11. Likuma 14.panta otrā daļa [↑](#footnote-ref-11)
12. Likuma 14.panta trešā daļa [↑](#footnote-ref-12)
13. Likuma 44.panta ceturtā daļa [↑](#footnote-ref-13)
14. Likuma 45.pants [↑](#footnote-ref-14)
15. Likuma 14.panta ceturtā daļa [↑](#footnote-ref-15)
16. Likuma 5.panta piektā daļa [↑](#footnote-ref-16)
17. Likuma 5.panta otrā daļa [↑](#footnote-ref-17)
18. Likuma 4.panta 4.1daļa [↑](#footnote-ref-18)
19. Likuma 4.panta ceturtās daļas 3. un 4.punkts [↑](#footnote-ref-19)
20. Likuma 6.panta otrā un trešā daļa [↑](#footnote-ref-20)
21. Likuma 7.pants [↑](#footnote-ref-21)
22. Likuma 8.panta otrā, trešā, ceturtā, piektā, sestā un septītā daļa [↑](#footnote-ref-22)
23. Likuma 9.panta otrā daļa [↑](#footnote-ref-23)
24. Likuma 9.panta trešā daļa [↑](#footnote-ref-24)
25. Likuma 10.panta pirmā daļa [↑](#footnote-ref-25)
26. Likuma 10.panta otrā daļa [↑](#footnote-ref-26)
27. Likuma 11.panta pirmā daļa [↑](#footnote-ref-27)
28. Likuma 11.panta trešā daļa [↑](#footnote-ref-28)
29. Likuma 11.panta otrā daļa [↑](#footnote-ref-29)
30. Likuma 11.panta ceturtā daļa [↑](#footnote-ref-30)
31. Likuma 12.pants [↑](#footnote-ref-31)
32. Likuma 13.pants [↑](#footnote-ref-32)
33. Likuma 15.panta pirmā daļa [↑](#footnote-ref-33)
34. Likuma 19.panta pirmā un trešā daļa [↑](#footnote-ref-34)
35. Likuma 20. – 25.pants [↑](#footnote-ref-35)
36. Likuma 29.pants [↑](#footnote-ref-36)
37. Likuma 26.pants [↑](#footnote-ref-37)
38. Likuma 27.panta otrā daļa [↑](#footnote-ref-38)
39. Likuma 28.pants [↑](#footnote-ref-39)
40. Likuma 29.1pants [↑](#footnote-ref-40)
41. Elektronisko izsoļu vietne <https://izsoles.ta.gov.lv> [↑](#footnote-ref-41)
42. Likuma 15.panta otrā daļa [↑](#footnote-ref-42)
43. Likuma 17.pants [↑](#footnote-ref-43)
44. Likuma 33.pants [↑](#footnote-ref-44)
45. Likuma 17.panta pirmā daļa [↑](#footnote-ref-45)
46. Likuma 16.panta pirmā daļa [↑](#footnote-ref-46)
47. Likuma 18.pants [↑](#footnote-ref-47)
48. Likuma 16.panta piektā daļa [↑](#footnote-ref-48)
49. Likuma 19.panta pirmā daļa [↑](#footnote-ref-49)
50. Turpat [↑](#footnote-ref-50)
51. Likuma 19.panta otrā daļa [↑](#footnote-ref-51)
52. Likuma 30.1panta pirmā daļa [↑](#footnote-ref-52)
53. Pieejama: https://www6.vid.gov.lv/NPAR [↑](#footnote-ref-53)
54. Likumprojekta "Grozījumi Publiskas personas mantas atsavināšanas likumā" anotācija. Pieejama: <https://titania.saeima.lv/LIVS13/SaeimaLIVS13.nsf/0/4FE0EE530A6D3617C22583590036CDB6?OpenDocument#b> [↑](#footnote-ref-54)
55. Likuma 30.panta 1.1daļa [↑](#footnote-ref-55)
56. Likuma 36.panta trešā daļa [↑](#footnote-ref-56)
57. Likuma 30.panta pirmā daļa [↑](#footnote-ref-57)
58. Likuma 30.panta pirmā daļa un 1.1daļa [↑](#footnote-ref-58)
59. Likuma 30.panta otrā daļa [↑](#footnote-ref-59)
60. Likuma 31.panta pirmā daļa [↑](#footnote-ref-60)
61. Likuma 31.panta otrā un trešā daļa [↑](#footnote-ref-61)
62. Likuma 32.panta ceturtā daļa [↑](#footnote-ref-62)
63. Likuma 32.panta pirmā, otrā un trešā daļa [↑](#footnote-ref-63)
64. Likuma 32.panta piektā daļa [↑](#footnote-ref-64)
65. Likuma 34.panta pirmā daļa [↑](#footnote-ref-65)
66. Likuma 34.panta otrā daļa [↑](#footnote-ref-66)
67. Likuma 35.panta pirmā daļa [↑](#footnote-ref-67)
68. Likuma 14.panta pirmā daļa [↑](#footnote-ref-68)
69. Likuma 35.panta otrā daļa [↑](#footnote-ref-69)
70. Saskaņā ar Likuma 32.pantā noteikto kārtību. [↑](#footnote-ref-70)
71. Likuma 36.panta pirmā daļa [↑](#footnote-ref-71)
72. Likuma 36.panta otrā un trešā daļa [↑](#footnote-ref-72)
73. Likuma 48.pants [↑](#footnote-ref-73)
74. Likuma 47.pants un Ministru kabineta 2011.gada 1.februāra noteikumu Nr.109 “Kārtība, kādā atsavināma publiskas personas manta” 38.punkts [↑](#footnote-ref-74)